ผู้ผลิตยังผวาน้ำท่วม
นิคมฯบางกะดีชี้ยังไม่มาผลิตขอดูแผนป้องกันน้ำของรัฐก่อน
4 เม.ย. 2555

นิคมฯบางกะดีชี้ยังไม่มาผลิตขอดูแผนป้องกันน้ำของรัฐก่อน
นิคมฯ บางกะดี ชี้ทุนต่างชาติ 2 รายใหญ่ยังไม่กลับมาผลิต เหตุไม่มั่นใจแผนจัดการน้ำรัฐ จี้เร่งปล่อยกู้ทำเขื่อนกั้นน้ำ
นางกนิษฐ เมืองกระจ่าง รองประธานกลุ่มอุตสาหกรรมไฟฟ้าและอิเล็กทรอนิกส์ สภาอุตสาห กรรมแห่งประเทศไทย (ส.อ.ท.) กล่าวในฐานะกรรมการผู้จัดการ บริษัท สวนอุตสาหกรรมบางกะดี ว่า ขณะนี้ผู้ประกอบการชิ้นส่วนอิเล็กทรอนิกส์ต่างชาติ 2 รายใหญ่ที่อยู่ในสวนอุตสาหกรรมบางกะดี ยังไม่มั่นใจในแผนบริหารจัดการน้ำของรัฐบาล ซึ่งขณะนี้ได้ไปเช่าพื้นที่ในฝั่งตะวันออกในการดำเนินธุรกิจชั่วคราว เพื่อรอดูความชัดเจนของแผนจัดการน้ำ ก่อนตัดสินใจว่าจะกลับมาลงทุนในพื้นที่เดิม หรือจะหาที่ดินเปิดโรงงานใหม่ 
โรงงานทั้ง 36 รายในสวนอุตสาหกรรมบางกะดีกลับมาฟื้นตัวแล้ว 5060% และคาดว่าจะกลับมาฟื้นตัวได้ 100% ช่วงไตรมาส 3 ของปีนี้ หรือประมาณเดือน ก.ค.นี้ 
นอกจากนี้ การปรับขึ้นค่าจ้างขั้นต่ำ 300 บาทต่อวัน รวมทั้งราคาค่าไฟฟ้าที่มีแนวโน้มปรับขึ้นนั้น มีผลกระทบต่ออุตสาหกรรมไฟฟ้าและอิเล็กทรอนิกส์ที่อยู่ในสวนอุตสาหกรรมบางกะดีแน่ แต่ไม่ถึงขั้นเลิกจ้างแรงงาน เพราะตอนนี้โรงงานในสวนอุตสาหกรรมบางกะดียังขาดแรงงาน
สวนอุตสาหกรรมบางกะดีมีการจ้างงาน 3 หมื่นคน แต่ตอนนี้ไม่รู้แรงงานหายไปไหนหมด ทั้งๆ ที่ก็มีการจ่ายค่าจ้างสูงกว่าค่าจ้างขั้นต่ำ จึงต้องใช้แรงงานที่เหลือเพียง 1 ใน 3 เวียนกัน เพื่อให้ผลิตต่อไปได้
สำหรับความคืบหน้าในการก่อสร้างแนวเขื่อนกั้นน้ำรอบสวนอุตสาหกรรมบางกะดี รวมระยะทาง 9.5 กิโลเมตร มูลค่าเงิน 580 ล้านบาท ล่าสุดคืบหน้า 15% เนื่องจากโครงสร้างสวนอุตสาหกรรมบางกะดีเป็นแบบเก่าที่รั้วโรงงานชิดกับแนวคันดินกั้น จึงต้องทำแนวเขื่อนกั้นน้ำใหม่ 2 ชั้น แต่จะสร้างเสร็จเดือน ส.ค.นี้แน่ 
อย่างไรก็ตาม อยากให้ภาครัฐเร่งปล่อยสินค้าดอกเบี้ยต่ำตามโครงการช่วยเหลือสร้างแนวเขื่อนกั้นน้ำรอบนิคมฯ ของรัฐบาล 
ด้านนายเสรี ศุภราทิตย์ ผู้อำนวยการศูนย์พลังงานเพื่อสิ่งแวดล้อม อุทยานสิ่งแวดล้อมนานาชาติสิรินธร กล่าวในงานสัมมนา “องค์กรสุขภาวะกับน้ำท่วมปี 55 เอาอยู่...จริงหรือ?” ว่าสถานการณ์น้ำปีนี้จะน้อยกว่าปกติ ทำให้สถานการณ์น้ำปีนี้จะกลับสู่สภาวะปกติ หรือเผชิญภัยแล้งในต้นปีหน้า แต่ความเสี่ยงที่จะเกิดน้ำท่วมในปีนี้ก็ยังมีอยู่ ดังนั้นรัฐบาลจึงต้องทำแผนป้องกันน้ำท่วมต่อ